Aletté-Johanni se projek 64... en ander glans-ma's se dieetgeheime
JY LEES NOU Aletté-Johanni se projek 64... en ander glans-ma's se dieetgeheime
Aletté-Johanni Winckler het weekliks oor haar worstelpad terug na haar teikengewig ná haar eersteling. Sy en nog bekendes gee raad – en 'n kenner gee 'n eetplan vir nuwema's wat veg teen daardie ekstra kilo's.
"Ek was daar . . . Ek wéét hoe dit voel. Maar, vriende en vriendinne: It's all in the mind. As jou kop reg ingestel en jy gemotiveerd is, kan jy enigiets vermag," vertel Aletté-Johanni op haar kenmerkende borrelende manier.
Met ons ter perse gaan het nog net 4,5 kg tussen Aletté-Johanni, Idolssanger Heinz Winckler se vrou, en haar teiken vir "Projek 64" gestaan. Dié projek, waaroor sy die laaste maande op sarie.com blog, verwys na die teikengewig waarna sy streef nadat sy 28 kg tydens haar swangerskap met klein Lian (nou 10 maande) aangesit het.
Gemiddeld 550 mense wil per blog op SARIE se Facebook-blad weet hoe sy vorder en die kommentare van meelewing en aanmoediging stroom in: Van Musina tot in Kaapstad, van Nieu-Seeland tot in Kanada. Vreemde mense keer haar op straat voor. "As ek kroek, voel dit asof iemand my dophou en ek verplig is om in die blog te bely!" vertel sy.
Die belangstelling was 'n verrassing én 'n aansporing. "Om rekenskap te gee dwing jou om by jou dieet te hou." Sy vertel ook op die blog van haar frustrasie as die kilogramme nie vinnig genoeg wegsmelt nie. "Dit was soos 'n berg voor my om alles af te skud, maar daar was geen omdraaikans nie. Hier moes ons oor!"
Maklik was dit nie. Sy volg 'n streng dieet.
"Jy moet jou porsies weeg, vyf uur uit mekaar eet en buiten vyf ryskoekies of cracker bread word geen stysel toegelaat nie. Ná 'n paar weke van dieselfde goed eet, elke dag,moet 'n mens oppas om nie laks te raak nie. Jou liggaam kan dan maklik 'n plato bereik. Kroek jy sal dit jou minstens vyf dae terugsit."
Sy het ook 'n persoonlike afrigter wat sy summier die "Nazi" gedoop het. Heinz oefen meestal saam.
"As ek nie 'n sessie by die Nazi gehad het nie, is die motivering maar min om self daai tekkies aan te trek en die pad te vat, maar soms stap of draf ek sommer in ons kompleks vir 20 of 30 minute."
Met die baie druk wat 'n nuwe ma ervaar, kan sy boonop nie altyd die regte kos vir haar dieet, 'n doekesak, handsak en rekenaarsak plús 'n baba saamkarwei nie. Sy was al menige dag moedeloos. "Heinz het in 'n stadium vir my gevra: 'So, wanneer dink jy gaan jy weer begin werk, Liefie? 'Op daardie
oomblik wou ek hom met 'n skoen gooi en antwoord: 'Wanneer ek weer soos 'n voorkomskonsultant vóél, my skat!' Ek het net gedink ek kan nie vir ander preek oor hul voorkoms as ek nie eens na myself in die spieël kan kyk nie!"
"Ek het maande nog my swangerskapklere gedra. Toe Lian so 12 weke oud was, het die werk begin inkom en moes ek myself uit die put kry."
Al was sy voorheen op haar teikengewig en het sy in 'n nommer 34-broek gepas, kon sy ongelukkig nog nooit net eet wat sy wil nie, erken Aletté-Johanni.
"Dit was nog altyd belangrik om goed te voel en my gewig in toom te hou. Ná my swangerskap het dit gevoel ek het beheer verloor en dat ek nooit weer maer(der) sou wees nie."
Dit was soos 'n berg voor my om alles af te skud, maar daar was geen omdraai kans nie'
Sy het in die begin van haar swangerskap gesond geëet, maar moes weens 'n vroeëre miskraam hormoonaanvullings neem. Sy het toe in die eerste trimester 8 kg aangesit.
"Dit het my moed gebreek en veroorsaak dat ek in 'n mate maar 'laat gaan' het."
Borsvoeding het haar ook nie "woeps-waps" in 'n nommer 34 gekry nie. Sy kon eers nadat sy opgehou borsvoed het, begin dieet. "Dit was moeilik! Veral omdat ek 'n jaar lank nooit gedink het wat ek in my mond druk nie. 'n Baba is 'n aanpassing en Heinz is gereeld weg. Ek moes weer begin werk. En gewig verloor!"
Maar Heinz ís en was wonderlik, vertel sy.Hy het haar met begrip bemoedig as sy neerslagtig was. "Hy het my vertel hoe mooi ek is met 20 kg ekstra aan my lyf! Dit is vir my baie belangrik om vir my man sexy te wees. Dit was wonderlik toe ek weer gemaklik in my eie lyf gevoel het en makliker in klere kon pas." Maar Aletté-Johanni is nie die enigste glansma wat onlangs swangerskap-gewig moes afskud nie.
voeg baie pietersielie, seldery en komkommer by slaai. natuurlike produkte soos jenewerbessie (juniper) of pietersielie-tee werk ook. die jungle juice is hoog in kilojoules, maar verhoog wel borsmelkproduksie. Alfalfa-spruite (uitgeloopte lusernsaad) is ook doeltreffend om borsmelkproduksie te bevorder – sonder om kilojoules te verhoog.